**Vážení obyvatelia obce Zamarovce,**

**predstavujem Vám odpočet druhých „100 dní“, dokument, v ktorom Vám starosta obce, poslanci Obecného zastupiteľstva a pracovníci OcÚ v Zamarovciach zrekapitulujú doposiaľ dosiahnuté výsledky práce pre obec Zamarovce. V dokumente nájdete výlučne dokončené činnosti, nie také, ktoré prebiehajú, resp. sú pred ukončením realizácie.**

1. **Žabák.** Vyčistenie okolia vodnej plochy pre účely vytvorenia oddychovo-rekreačnej zóny a súčasne skrášlenie okolia cyklotrasy „na bicykli po stopách histórie“ Trenčín – Nemšová. Veľká vďaka patrí predovšetkým Vám, ktorí ste prispeli k samotnej realizácii, či už fyzickou prácou alebo finančnými prostriedkami ako sponzori. Verím, že po dobudovaní cyklotrasy, budeme pokračovať v realizácií úprav a budovania tohto prostredia na športovo-oddychovú zónu. ĎAKUJEM !!!
2. **Zakúpenie adaptéra zametacieho kartáča DAKR SB 110.** Jedná sa o zametací kartáč na chodníky a miestne komunikácie. Je možné ho využiť aj v zime na odmetanie menšej snehovej vrstvy. Adaptér je kompatibilný s hnacou jednotkou (motorom), ktorý má obec už zakúpený.
3. **Realizácia stojísk na zberné nádoby triedeného odpadu v obci Zamarovce.** Vzhľadom k navýšeniu počtu zberných nádob na triedený odpad boli zrekonštruované staré a vybudované nové stojiská zberných nádob pri OcÚ, na Ul. Športovej, na Ul. Pod tehelňou a na začiatku obce od Skalky nad Váhom. Stiahnutie zberných nádob z hlavnej cesty, Ul. Zamarovská, bolo vykonané z toho dôvodu, aby nám do nich nevhadzovali odpady občania, ktorí nemajú v obci pobyt. Na hlavnej ceste zostalo iba jedno stojisko pri zastávke BUS MŠ, pre ktoré hľadáme nové miesto. *Zároveň Vás chcem opätovne požiadať, aby ste v okolí stojísk na zberné nádoby triedeného odpadu udržiavali poriadok. Ak je zberná nádoba, ktorú máte najbližšie k miestu bydliska plná, vyhľadajte si vzdialenejšiu zbernú nádobu a uložte odpad tam. V prípade, ak sú plné všetky nádoby v obci ponechajte vytriedený odpad na stojisku OcÚ, odkiaľ sa nám najjednoduchšie vytriedený odpad odoberie. Sú to naše spoločné priestory, udržujme ich v čistote. Ďakujem.*
4. **Zabezpečili sme zbernú nádobu na drobný elektroodpad od spoločnosti Asekol**. Je umiestnená na stojisku kontajnerov pri OcÚ. Verím, že by ste ocenili mať v obci viac takýchto nádob, sme však menšia obec a pre spoločnosť, ktorá likviduje elektroodpad, by bolo umiestnenie viacerých nádob nerentabilné.
5. **Pasportizácia smetných nádob na komunálny odpad.** Na základe požiadavky spoločnosti Marius Pedersen sa v obci uskutočnilo sčítanie smetných nádob na KO, pričom na každú nádobu bolo nalepené identifikačné číslo, z dôvodu ich evidencie a správnej úhrady za vývoz KO. Celkovo sa tak znížil stav vývozu zberných nádob na KO o 30 ks.
6. **Zavedenie bio nádob pre občanov, ktorí nemajú možnosť kompostovať.** Nie každý môže, resp. mu vyhovuje spracovávať bio odpad v kompostovacích zásobníkoch. Tým, ktorým nevyhovoval tento spôsob, obec v spolupráci so spoločnosťou Marius Pedersen poskytla možnosť objednať bio nádobu s pravidelným vývozom na skládku. Od ostatných domácností získala čestné prehlásenie o kompostovaní, čím sme splnili dikciu zákona. ĎAKUJEM všetkým občanom, ktorí na OcÚ Zamarovce odovzdali čestné prehlásenia, resp. zvolili systém prostredníctvom odvozu bio odpadu zbernými nádobami, čím sme sa vyhli možným sankciám za porušenie zákona o odpadoch.
7. **Jarné upratovanie.** Zabezpečili sme pre Vás veľkoobjemové kontajnery, aby sa Vám nehromadil odpad v domácnosti a súčasne, aby sme predišli vytváraniu čiernych skládok. Vzhľadom na nižšiu kapacitu VOK sa jarné upratovanie uskutočnilo v dvoch termínoch tak, aby aspoň jeden pripadal na víkend. Súbežne sme vykonali zber železného odpadu, kartónov a neskôr i zber nebezpečného odpadu.
8. **Stavanie mája.** Pripravili sme pre Vás kultúrno – spoločenskú akciu, ktorú nám svojím vystúpením spríjemnil harmonikár. Dúfam, že ste sa cítili na akcii príjemne a o rok sa stretneme opäť.
9. **Deň matiek.** Spoločne s riaditeľstvom MŠ Zamarovce a deťmi sme mamičkám, babičkám a prababičkám pripravili kultúrne podujatie, na ktorom okrem našich najmenších vystúpil spevácky súbor Opatovčan.
10. **MDD.** Pripravili sme pre Vás a Vaše deti program pri príležitosti sviatku všetkých detí pod Kačabarom. Dovoľte mi, aby som poďakoval všetkým sponzorom, ktorí prispeli finančnými prostriedkami ako i sladkosťami pre deti. Taktiež aj všetkým, ktorí svojou činnosťou a umom prispeli k realizácii MDD v obci Zamarovce.
11. **Prenajali sme miestnosť KD Zamarovce, tzv. knižnicu.** Priestory si prenajali dvaja umelci pre potreby nahratia hudobného albumu. Na základe zmluvy vykonajú v prospech obce dva koncerty podľa požiadaviek pri plánovaných kultúrno-spoločenských akciách.
12. **Cintorín.** Zakúpili a osadili sme nové lavičky na sedenie a upravili sme okolie Domu smútku po jeho rekonštrukcii z roku 2018. Dovoľte mi, aby som touto cestou poďakoval Ing. Varhaníkovi za úpravu stojiska pre záhradné krhle na polievanie a ich zakúpenie.
13. **Kačabar.** Zabezpečili sme odpratanie nebezpečného odpadu, uloženého za pódiom (azbest), v súlade s príslušnými normami a zákonmi tak, aby nedošlo k ohrozeniu zdravia obyvateľov a narušeniu životného prostredia.
14. **Odpady.** Zabezpečili sme zber a odvoz elektroodpadu ako aj vývoz niekoľkoročných uskladnených pneumatík za zberným dvorom. Nové zmluvy a informácie sa umiestnili na webovú stránku obce tak, aby ste mali prehľad o cenách za vývoz ako i časoch vývozov všetkých druhov odpadov (triedeného i KO).

Mgr. Peter Minárik

starosta obce Zamarovce